**Possessed** on brittiläisen äärimetalliyhtye Venomin neljäs albumi, joka julkaistiin vuonna 1985. Se on yhtyeen kuuluisimman kokoonpanon (Cronos, Mantas ja Abaddon) viimeinen 1980-luvulla julkaistu studioalbumi. Äänityksiä haittasivat yhtyeen huono ilmapiiri, ja *Possessedin* äänenlaatu ja yhteissoitto ovat jopa Venomin mittapuulla heikkolaatuiset. Uuden musiikin säveltämisen sijaan yhtye äänitti jo aiempina vuosina tehtyjä kappaleita, jotka aikanaan olivat syystä tai toisesta jääneet käyttämättä, ja *Possessedin* vastaanotto olikin sekä tuoreeltaan että myöhemmissä arvosteluissa ristiriitainen.

Albumin vaiheet
---------------

Venom saavutti 1980-luvun alussa mainetta maailman raskaimpana ja rienaavimpana metalliyhtyeenä. Hevarien parissa yhtyeen albumit olivat suosittuja, ja myös rock-lehdistössä ne saivat innostuneen vastaanoton. Vuosikymmenen puoliväliin mennessä jäsenten välit olivat kuitenkin tulehtuneet, ja kitaristi Jeffrey "Mantas" Dunn oli jo vuoden 1983 tienoilla harkinnut jättävänsä yhtyeen.

Dunn oli säveltänyt suurimman osa Venomin kahden ensimmäisen albumin musiikista, mutta *Possessedin* äänityksissä hän ei enää ollut kiinnostunut yhtyeestä ja albumin suunnittelu jäi laulaja-basisti Conrad "Cronos" Lantin vastuulle. Lantin mukaan Dunn lähinnä "tuijotti seinää", ja myös Dunn itse on myöhemmin muistellut voineensa henkisesti pahoin. Lant ja rumpali Tony "Abaddon" Bray joutuivat usein harjoittelemaan kahdestaan, eikä yhtye ollut vielä opetellut yhtäkään kappaletta valmiiksi, kun sen jäsenet menivät studioon äänittämään uutta albumia.

*Possessed* äänitettiin englantilaisessa kartanossa, jonka pihalle oli asennettu Manor Mobile -studio. Lantin mukaan ratkaisu oli Venomille ominainen mutta äänitysten onnistumisen kannalta huono. "Istuimme valtavissa tuoleissa, lennätimme Ranskasta huippukokit ruokkimaan meidät joka päivä. Rupesin leikkimään rock-tähteä, poltin kuubalaisia sikareita ja söin beluga-kaviaaria ja langusteja aamiaiseksi[. – –] Yhtenä aamuna emme saaneet sytytettyä tulta suunnattoman suureen takkaan ja aloimme heitellä sinne 300 punnan arvoisia brandypulloja." Ylellisistä olosuhteista huolimatta äänitysten ilmapiiri oli huono.

Äänitysten jälkeen Venomin oli määrä lähteä uudelle Pohjois-Amerikan-kiertueelle, mutta sitä lykättiin kahdella viikolla Dunnin sairastuttua vesirokkoon ja mononukleoosiin. Kun Dunnin vointi huononi edelleen, yhtye joutui tekemään kiertueen ensimmäiset konsertit Fistin Dave Irwinin ja Avengerin Les Cheethamin kanssa. *Possessed* ilmestyi kauppoihin huhtikuussa 1985, jolloin kiertue oli jo pitkällä. Yhtyeen jäsenet olivat tyytymättömiä sekä julkaisun viivästymiseen että vinyylilevyn kansiin, jotka yhtyeen toiveiden vastaisesti eivät olleet aukeavaa mallia. Kansikuvan Baphomet-paitaan pukeutunut poika on rumpali Brayn lapsi.

Musiikki
--------

Kokeellisempien *At War with Satan* -albumin ja "Manitou"-singlen jälkeen Venom palasi *Possessedilla* perinteiseen tyyliinsä. Albumin kappaleet olivat enimmäkseen vanhoja, syystä tai toisesta äänittämättä jääneitä sävellyksiä. Lantin mukaan materiaali oli lähinnä hänen säveltämäänsä, ja Dunn keksi ainoastaan kappaleen "Wing and a Prayer" riffin. Useimmat kappaleista ovat lyhyitä, nopeatempoisia ja hyökkääviä, mutta albumilla on havaittavissa myös hienoista siirtymää aiempaa melodisempaan ja kevyempään musiikkiin, ja samana vuonna ilmestynyt *Nightmare*-EP jatkoi samaan suuntaan. Toisaalta äänenlaatu ja soiton tarkkuus ovat *Possessedilla* jopa huonompia kuin yhtyeen ensimmäisillä albumeilla.

Katkelmia nimiraidan sanoituksista oli julkaistu Venomin aiempien albumien takakansissa. Kappaleessa lauletaan muun muassa pappien oksennuksen juomisesta ja vaaditaan Jumalan kuolemaa.

Vastaanotto
-----------

| Vastaanotto |
| --- |
| Arvostelupisteet |
| Julkaisu | Pisteet |
| AllMusic | 3/5 tähteä |
| *Kerrang!* | 1/5 tähteä |
| *Metal Forces* | 8/10 tähteä |

*Possessed* käväisi Britannian albumilistan sijalla 99, mikä oli Venomin toinen ja viimeinen listasijoitus kotimaassaan. *Kerrang!*-lehden Geoff Barton, joka aiemmin oli ylistänyt Venomia arvosteluissaan, antoi *Possessedille* arvosanaksi yhden K:n viidestä mahdollisesta. Hän moitti sekä voimatonta tuotantoa että epäyhtenäistä kappalemateriaalia. *Metal Forcesin* aikalaisarviossa *Possessed* sen sijaan sai kehuja. Bernard Doe kuvaili sitä Venomin siihen mennessä lähestyttävimmäksi albumiksi, joka tarjoilee yksinkertaisia, hyökkääviä kappaleita. Albumilla "ei ehkä ole ’Bloodlustin’ kaltaisia klassikoita", mutta Venom-faneja ilahduttanee tieto siitä, ettei yhtye ole "ruvennut nössöilemään, kuten jotkut ehkä pelkäsivät arveluttavan ’Manitou’-singlen jälkeen". Albumin huippuhetkenä Doe piti "Voyeur"-kappaleen "totaalista thrashia".

Lehdistön suhtautuminen oli alkanut muuttua kielteisemmäksi jo vuonna 1984 julkaistun *At War with Satan* -albumin jälkeen, ja Lant oli ennustanut *Metal Forcesin* haastattelussa Venomin seuraavan albumin saavan aiempaa huonomman vastaanoton. Samaan aikaan Venom joutui innoittamiensa uuden sukupolven äärimetalliyhtyeiden haastamaksi. Slayerin *Hell Awaits* ja Megadethin *Killing is My Business... And Business is Good* ilmestyivät samassa kuussa *Possessedin* kanssa. Doen mukaan monet monet Venomin "oppilaista pieksivät oppi-isänsä julkaisemalla huomattavasti parempaa musiikkia".

*Possessedin* katsotaan usein päättäneen Venomin huippukauden. Sen suosio ei kuitenkaan ole yhtä varaukseton kuin yhtyeen kolmen ensimmäinen albumin. *Decibel*-lehden Greg Moffitt pitää albumin suurimpana ongelmana äänityksen huonoa laatua, jota taitavinkaan miksaaja ei kykenisi pelastamaan. Hän kiittää kuitenkin albumin kappaleita, jotka kaikki tarjoavat muistettavia yksityiskohtia. Niitä ovat esimerkiksi "Harmony Diesin" psykedeeliset sanoitukset, "Possessedin" tunnelmallinen intro sekä "Mystiquen" itämainen kitarasoolo, joka on koko Jeff "Mantas" Dunnin uran paras. *Allmusicin* arvostelussa Eduardo Rivadavia kirjoittaa avausraita "Powerdriven" lupaavan paluuta Venomin ensimmäisten albumien tyyliin ja laatuun, mutta epätasainen ja tylsä kappalemateriaali on "lähinnä hupaisaa, ei ikimuistosta". Rivadavian mukaan *Possessedilla* on jo nähtävissä selvät merkit siitä, että "loppu oli lähellä", eikä ole yllättävää, että Venomin kuuluisin kokoonpano hajosi pian albumin julkaisun jälkeen. *Imperiumin* Janne Peltonen oli vuonna 2005 julkaistussa arvostelussa samaa mieltä. "Vaikka biisit ovat periaatteessa ’ihan ok’, ei tunkkaisella tuotannolla höystetty materiaali yllä Venom-standardeihin paria poikkeusta lukuun ottamatta."

"Possessed" oli yksi 15 kappaleesta, jotka Parents Music Resource Center nimesi kaikkein haitallisimmiksi ja loukkaavimmiksi ja joiden perusteella järjestö 1985 vaati äänilevyihin ikärajoituksia ja sisältövaroituksia. Lant kommentoi saatananpalvontasyytöksiä *Kerrang!*-lehden samana vuonna julkaistussa haastattelussa: "En saarnaa satanismia, okkultismia, noituutta tai mitään muutakaan. Rock & roll on pohjimmiltaan viihdettä ja siinä se." Vuonna 2015 Lant muisteli PMRC:n olleen *Possessedille* erinomaista ilmaista mainosta, jonka ansiosta alkuun huonosti menestynyt albumi alkoi myydä suuria määriä.

Julkaisun jälkeen
-----------------

Kiertueen päätyttyä Venom alkoi äänittää *Deadline*-nimistä albumia, mutta Dunn jätti yhtyeen ennen sen valmistumista. Hän oli turhautunut Venomin rajalliseen ilmaisuun, ja sooloalbumi *Winds of Change* (1988) edustikin selvästi hänen aiempaa tuotantoaan melodisempaa musiikkia. Brayn mukaan kokoonpanon hajoamisen syynä olivat "musiikilliset erimielisyydet — hän [Dunn] oli musikaalinen ja me muut emme." Lant ja Bray olivat pitäneet kahden kitaristin kanssa soittamisesta, joten korvaajiksi värvättiin Mike "Mykus" Hickey ja Jim Clare.

Lant oli *Possessediin* tyytymätön, ja vuonna 2008 julkaistussa haastattelussa hän kuvaili sen olleen "huonosti harjoiteltua soopaa. – – Yksikään kappaleista ei ehtinyt löytää oikeaa nopeutta tai rakennetta tai intohimoa." Dunn on kertonut, että hänellä on albumista vain onnettomia ja ahdistavia muistoja.

Kappaleet
---------

|  |  |
| --- | --- |
| A-puoli
1. Powerdrive – 3.14
2. Flytrap – 3.50
3. Satanchist – 2.43
4. Burn This Place (To the Ground) – 2.42
5. Harmony Dies – 2.42
6. Possessed – 4.52

 | B-puoli
1. Hellchild – 2.40
2. Moonshine – 3.19
3. Wing and a Prayer – 2.47
4. Suffer Not the Children – 3.07
5. Voyeur – 3.01
6. Mystique – 4.58
7. Too Loud (For the Crowd) – 3.02

 |

### Vuoden 2002 uusintapainoksen bonuskappaleet

1. 
2. Nightmare (12" singleversio) – 3.54
3. F.O.A.D. (12" singlen B-puoli) – 3.05
4. Warhead (12" singlen B-puoli) – 3.41
5. Possessed (remix) – 5.14
6. Witching Hour (live) – 4.17
7. Teacher’s Pet / Poison / Teacher’s Pet (live) – 7.59

Erikoisjulkaisut
----------------

* Limited Edition Picture Disc (vinyyli)
* Limited Edition sinisellä levyllä (vinyyli)

Kokoonpano
----------

* Cronos – bassokitara, laulu
* Mantas – kitara
* Abaddon – rummut

Lähteet
-------

* Patterson, Dayal: *Black Metal. Evolution of the Cult*. Feral House, 2013. ISBN 978-193623976-4. Teoksen verkkoversio. (englanniksi)

### Viitteet

1. 1 2  Possessed. *Venom Collector Page*. Viitattu 28.9.2022. (englanniksi)
2. 1 2 3  Rivadavia, Eduardo: Possessed (Venom) *AllMusic*. Viitattu 28.9.2022. (englanniksi)
3. 1 2 3 4 5 6 7  Doe, Bernard: Album / EP Reviews: Venom - Possessed (Review taken from Metal Forces, Issue 10 1985)) *Metal Forces*. Viitattu 28.9.2022. (englanniksi)
4. ↑  Patterson 2013, s. 6–16.
5. 1 2  Isoaho, Timo: "Black Metalin alkuriffi syntyi vessanpöntöllä istuessani, ja koko biisi oli kasassa ehkä varttituntia myöhemmin" – haastattelussa Venom-legenda Jeffrey "Mantas" Dunn *Inferno*.  29.11.2019. Viitattu 28.9.2022.
6. ↑  Väntänen, Ari: "Kun Venomin ensimmäiset levyt äänitettiin, meillä ei ollut mitään käsitystä mistään" – haastattelussa legendaarinen Mantas *Inferno*.  10.10.2017. Viitattu 21.10.2021. (englanniksi)
7. 1 2 3  Patterson 2013, s. 16.
8. 1 2 3 4  Kitts, Jeff: Venom’s Cronos: The Guitar World Interview *Guitar World*.  19.11.2008. Viitattu 21.10.2021. (englanniksi)
9. 1 2  Lawson, Dom: *In Nomine Satanas – The Neat Anthology*. CD-kokoelman sisäkansiin painettu historiikki.. London: Sanctuary Records Group Ltd.. (englanniksi)
10. 1 2 3 4 5 6 7  Ling, Dave: *Venom Possessed*. CD-uusintapainoksen kansilehtinen. Wallingford, Oxfordshire: Dissonance Productions, 2002. (englanniksi)
11. 1 2 3 4  Grow, Kory: PMRC’s ‘Filthy 15’: Where Are They Now? *Rolling Stone*.  17.9.2015. Viitattu 22.12.2021. (englanniksi)
12. 1 2  Moffitt, Greg: Justify Your Shitty Taste: Venom’s "Possessed" *Decibel*.  25.5.2011. Viitattu 28.9.2022. (englanniksi)
13. ↑  Tucker, John: *Venom: The Seven Gates of Hell — Singles 1980–1985*. Äänilevyn (CD) sisäkansiin painettu historiikki. Wallingford, Oxfordshire, UK: No Survivors Ltd. 2002. (englanniksi)
14. 1 2  Peltonen, Janne: Venom: MMV (Castle UK) *Imperiumi*.  15.11.2005. Viitattu 28.9.2022.
15. ↑  Reynolds, Dave: Venom – Venomous Reptiles *Metal Forces, Issue 3*.  1984. Viitattu 23.10.2022. (englanniksi)
16. ↑  "Possessed" (*Possessed*). Venom, Neat, 1985.
17. ↑  Venom. *Official Charts*. Viitattu 27.2.2023. (englanniksi)
18. ↑  DeVita, Joe: Venom Release First Song Off New Album ’Storm the Gates’. *Loudwire* 16.11.2018. Viitattu 21.102.2021. (englanniksi)
19. ↑  Rintala, Janne: Venom: Hell (Sanctuary / Noise) *Imperiumi*.  2.9.2008. Viitattu 4.9.2022.
20. ↑  Venom – Hell. *Rumba*, 6.8.2008. Viitattu 16.9.2021.
21. ↑  Rivadavia, Eduardo: Venom Albums Ranked *Loudwire*.  10.1.2017. Viitattu 27.2.2023. (englanniksi)
22. ↑  Ling, Dave: *Eine Kleine Nachtmusik*. CD-uusintapainoksen kansilehtinen. London: Dissonance Productions, 2002. (englanniksi)
23. ↑  JEFF 'MANTAS' DUNN Says He Has 'No Good Memories At All' Of VENOM's 'Possessed' Album *Blabbermouth*.  22.9.2019. Viitattu 27.2.2023. (englanniksi)

Aiheesta muualla
----------------

* Possessed (albumi) Discogsissa.  (englanniksi)
* Albumi *Possessed (albumi)* Encyclopaedia Metallum -sivustolla (englanniksi)

Venom

| 
* Conrad "Cronos" Lant
* Stuart "Rage" Dixon
* Danny "Dante" Needham

 |
| --- |
| 
* Alan Winston
* Dave Rutherford
* Anthony "Abaddon" Bray
* Jeffrey "Mantas" Dunn
* Clive "Jesus Christ" Archer
* Mike "Mykus" Hickey
* Jimmy Clare
* Al Barnes – kitara
* Tony "Demolition Man" Dolan
* David "V.X.S" Young
* Steve "War Maniac" White
* Antony "Antton" Lant

 |

|  |  |
| --- | --- |
| Studioalbumit | 
* *Welcome to Hell*
* *Black Metal*
* *At War with Satan*
* *Possessed*
* *Calm Before the Storm*
* *Prime Evil*
* *Temples of Ice*
* *The Waste Lands*
* *Cast in Stone*
* *Resurrection*
* *Metal Black*
* *Hell*
* *Fallen Angels*
* *From the Very Depths*
* *Storm the Gates*

 |
| Livealbumit | 
* *Official Bootleg*
* *Eine Kleine Nachtmusik*
* *Second Coming (Live at Dynamo 1996)*
* *Bitten*
* *Witching Hour*
* *Live from the Hammersmith Odeon Theatre*

 |
| Kokoelmat | 
* *From Hell to the Unknown...*
* *The Singles 80–86*
* *Acid Queen*
* *In Memorium*
* *The Book of Armageddon*
* *Kissing the Beast*
* *Leave Me in Hell*
* *Skeletons in the Closet*
* *Old, New, Borrowed and Blue*
* *Black Reign*
* *From Heaven to the Unknown*
* *New Live & Rare*
* *Buried Alive*
* *The Collection*
* *The Court of Death*
* *The Venom Archive*
* *Greatest Hits & More*
* *Darkest Hour*
* *Kissing the Beast*
* *Lay Down Your Soul!*
* *In League with Satan*
* *Witching Hour – The Best of Venom*
* *The Seven Gates of Hell – Singles 1980-1985*
* *MMV*
* *In Nomine Satanas – The Neat Anthology (40 Years in Sodom)*
* *Sons of Satan: Rare and Unreleased*

 |
| EP:t | 
* *Canadian Assault*
* *American Assault*
* *French Assault*
* *Hell at Hammersmith – Alive in 85*
* *Scandinavian Assault*
* *Japanese Assault*
* *German Assault*
* *Tear Your Soul Apart*
* *Venom ’96*
* *100 Miles to Hell*

 |